钦定古今图书集成/理学汇编/字学典/第080卷
## 钦定古今图书集成/理学汇编/字学典/第080卷

| 钦定古今图书集成 理学汇编 第八十卷 |

| |

钦定古今图书集成理学汇编字学典

第八十卷目录

法帖部纪事一

字学典第八十卷

《南岳总胜集》云：“密峰半有禹碑，禹王至此量之，高四
千一十丈，皆科斗之书。曩有樵者见石壁有两虬相
交碑上双睛掣电，字石光莹，目不可正视，怖畏走之
不已，此后了无见者。”

《珍珠船》：庐山有上霄峰，可千仞，上有石迹，云“夏禹治
水时泊舟之所。”凿石为窍，系缆其上。有摩崖碑，皆科
斗文字，隐隐可见。

《尚书故实》：“魏受禅碑，王朗文，梁鹄书，锺繇镌字，谓之
三绝。”

荀舆能书，尝写狸骨治劳方，右军临之，至今谓之《狸
骨帖》。

《宣和书谱》：“王导善作字，规模前人。初师锺繇、卫瓘，力
学不倦，携锺繇《宣示帖》以过江。”

珍珠船，安石不重献之书，得献之书，断作绞纸。
《南史徐爰传》：“爰子希秀，甚有学解，亦闲篆隶，《正觉》、禅
灵二寺碑，即希秀书也，位骁骑将军，淮南太守。”
《梁书殷钧传》：“钧好学有思理，善隶书。天监初，受诏料
检西省法书古迹，别为品目。”

《书史会要》：“道士孙文韬，陶贞白弟子也。其书初学杨、
许，后学大王，殊有深分。有所书《九锡碑》及旧馆坛碑，
在茅山。”

《陈书始兴王伯茂传》：“伯茂聪敏好学，世祖深爱重之。
是时征北军人于丹徒盗发晋郗昙墓，大获晋右将
军王羲之书，及诸名贤遗迹。事觉，其书并没官。世祖
以伯茂好古赐之。由是大工草隶，甚得右军之法。”
《尚书故实》：“梁武教诸王书，令殷铁石于大王书中拓
一千字不重者，每字片纸杂碎无序。武帝召兴嗣谓
曰：‘卿有才思，为我韵之’。”兴嗣一夕编缀进上，鬓发皆
白，而赏赐甚厚。右军孙智永禅师自临八百本，散与
人间，江南诸寺各留一本。永往住吴兴永福寺，积年
学书，秃笔头十瓮，每瓮皆数石。人来觅书，并请题头
者。如市。所居户限，为之穿穴，乃用铁叶裹之，人谓为
铁门限。后取笔头瘗之，号为退笔冢，自制铭志。
《北史崔挺传》：挺以工书，受敕于长安，书文明太后父
《燕宣王碑》，赐爵秦昌子。

《窦瑾传》：“瑾少子遵，善楷篆，北京诸碑及台楼观宫门
题署，多遵书。后以善书拜库部令。”

《赵文深传》：“文深少学楷隶，雅有锺王之则。明帝令至
江陵，书影覆寺碑。汉南人士亦以为工。梁王萧察观
而美之，赏遗甚厚。”

《书断》：贞观十年，太宗谓魏徵曰：“世南没后，无人可与
论书。”征曰：“褚遂良后来书流，甚有法则。”于是召见。太
宗尝以金帛购王羲之书迹，天下争赍古书，诣阙以
献，时莫能辨其真伪，遂良备论所出，咸为证据，一无
舛误。十四年四月二十二日，太宗为真草书屏风以
示群臣，笔力遒利，为一时之绝。购求得人间真、行凡
二百九十纸，装为七十卷；草书二千纸，装为八十卷。
每听政之暇时阅之。尝谓朝臣曰：“书学小道，初非急
务，时或留心，亦胜弃日。凡诸艺，未尝有学而不得者
也，病在心力懈怠，不能专精耳。今吾学古人之书，殊
不学其形势，唯在求其力骨。得其力骨，形势自生。”
《隋唐嘉话》：王右军《兰亭序》：“梁乱出在外”，陈天嘉中为
僧永所得，至大建中献之宣帝。隋平陈日，或以献晋
王，王不之宝。后僧果从帝借拓，及登极竟，未从索。果
师死后，弟子僧辩得之。太宗为秦王日，见拓本惊喜，
乃贵价市大王书《兰亭》终不至焉。及知在辩师处，使
萧翼就越州求得之，以武德四年入秦府。贞观十年，
乃拓十本以赐近臣，后秘于昭陵。

《大唐新语》：魏徵薨，太宗御制碑文，并御书。后为人所
谗，敕令踣之。及征辽不如意，深自悔恨，乃叹曰：“魏徵
若在，不使我有此举也。”既渡水，驰驿，以少牢祭之，复
立碑焉。

《法书苑》：隋末广州好事僧有三宝，宝而持之，一曰“兰
亭书”，二曰“神龟。”〈以铜为之腹受水一升以水贮之则能行〉三曰“如意。”〈以铁为之
光明洞彻如水晶〉唐太宗特工书，闻右军之《兰亭》真迹，求之，
得其他本。若第一本，知在广州僧，而难以力取，故令
人诈僧，果得其书。僧曰：“第一宝无矣，其馀何爱？”乃以
神龟、如意皆弃之。

《唐书欧阳询传》：“询初效王羲之书，后险劲过之，因自
名其体。尺牍所传，人以为法。尝行见索靖所书碑，观之，去数步复返，及疲，乃布坐，至宿其傍，三日乃去。”
《颜师古传》：“师古频被谴，仕益不进，乃阖门谢宾客，多
藏古图画器物书帖，亦性所笃爱。”

《金薤琳琅》：“虞世南以《孔子庙堂碑》石本进呈，太宗特
赐王羲之黄银印一颗。”

《格古要论》：“唐李卫公布衣时上西岳书，其书亦佳，石
刻在广西。”

《旧唐书高宗本纪》：“永徽七年夏四月，御安福门，观僧
元奘迎御制并书慈恩寺碑文。”

《明崇俨传》：“润州栖霞寺，是梁处士明山宾故宅，帝特
为制碑文，亲书于石，论者荣之。”

《唐书田游岩传》：游岩有方外志，入箕山，居许由祠旁，
频召不出。帝营奉天宫，游岩旧宅直宫左，诏不听毁。
天子自书榜其门曰：“隐士田游岩宅。”

《唐会要》：龙朔二年四月，上自为书与辽东诸将，谓许
敬宗曰：“许圉师尝自爱书，可于朝堂开示。”圉师见而
惊喜，私谓朝官曰：“圉师见古迹多矣，魏晋以后，惟称
二王。然逸少少力而妍，子敬妍而少力。今观圣迹，兼
绝二王，凤翥鸾回，古今书圣。”

《唐书王方庆传》：“武后尝就求羲之书，方庆奏‘十世从
祖羲之书四十馀番，太宗求之先臣悉上送。今所存
惟一轴，并上十一世祖导、十世祖洽、九世祖珣、八世
祖昙首、七世祖僧绰、六世祖仲宝、五世祖骞、高祖规、
曾祖褒并九世从祖献之等，凡二十八人书共十篇。
后御武成殿，遍示群臣，诏中书舍人崔融序其代阀’”，
号《宝章集》，复以赐方庆士，人歆其宠。

《舆地纪胜》：“‘薛稷书慧普寺’三字，方径三尺，笔画雄健，
在通泉寿圣寺聚古堂。”

《唐书卢怀慎传》：“怀慎清俭，不营产，及治丧，家无留储。
帝时幸东都，后还京，因校猎鄠、杜间，经其墓，碑表未
立，停跸临视，泫然流涕，诏官为立碑，令苏颋为之文，
帝自书。”

《韩思复传》：思复拜太子宾客，卒，天子亲题其碑曰：“有
唐忠孝韩长山之墓。”

《张说传》：说尝自为其父碑，帝为书其额曰：“呜呼，积善
之墓。”

《惠文太子范传》：“范好学工书，爱儒士，无贵贱为尽礼。
与阎朝隐、刘廷琦、张谔、郑繇等善，常饮酒赋诗相娱
乐。又聚书画，皆世所珍者。初，隋亡，禁内图书湮放。唐
兴募访，稍稍复出，藏秘府。长安初，张易之奏天下善
工潢治，乃密使摹肖，殆不可辩，窃其真藏于家。既诛，
悉为薛稷取去。稷又败，范得之后卒为火所焚。”
《孔若思传》：“若思早孤，其母躬训教，长以博学闻。有遗
以褚遂良书者，纳一卷焉。其人曰：‘是书贵千金，何取
之’？廉答曰：‘审尔，此为多矣’。”更还其半。

《旧唐书张嘉贞传》：“嘉贞为定州刺史至州，于恒岳庙
中立颂，自为文，书于石。其碑用白石为之，素质黑文，
甚为奇丽。”

书小史：颜元孙少孤，养于舅殷仲容家，尤善草隶。仲
容以能书为天下所宗。人造请者，笺盈几，辄令代遣，
得者欣然，莫之能辨。元宗出诸家书迹数十卷曰：“闻
公能书，可为定其真伪，公分别以进。”元宗大悦。
《唐诗纪事》：东明观道士周彦云欲为其师立碑，谓苏
瑰曰：“成某志，不过烦相君诸子：五郎文，六郎书，七郎
致石。”瑰大笑，口不言而心服其公。

《隋唐嘉话》：王右军《告誓文》，今之所传，即其槁草，不具
年月日朔。其真本云：“维永和十年三月癸卯朔，九月
辛亥”而书亦真。小开元初年，润州江宁县瓦官寺修
讲堂，匠人于鸱吻内竹筒中得之，与一沙门。至八年，
县丞李延业求得，上岐王献，便留不出。或云后却借
岐王。十二年，王家失火，图书悉为煨烬，此书亦见焚
云。

《处州府志》：“唐开元间，松阳叶法善以道术遭遇元宗。
时李邕为处州刺史，邕以词翰名世，法善求邕与其
祖有道先生国重作碑，邕从之，文成请并书，弗许。一
夕梦法善请曰：‘向辱雄文，光贲泉壤，敢再求书’。邕喜
而为书，未竟，钟鸣梦觉，至丁字下数点而止。法善刻
毕，持墨本往谢，邕惊曰：‘始以为梦，乃真耶？世传此碑’”
为《追魂碑》。

《零陵总记》：李邕常不许萧诚书，诚乃诈作古帖，令纸
故暗持示邕曰：“此乃右军真迹，如何？”邕看称善，诚以
实告之。邕复取视，曰：“细看亦未见好。”

《唐书韦抗传》：“抗所表奉天尉梁昇卿，涉学工书，于八
分尤工，《东封朝觐碑》，为时绝笔。”

《书史会要》：解：“无畏官弘文馆，奉敕摹十七帖刻石。”
《九域志》：“亳州有《道德经碑》，明皇书。”

《金石录》：“《唐多心经》，天宝九年，皇太子亨书。《工部尚书
来曜碑》。上元二年，肃宗御篆额。”

《唐国史补》：“绛州有碑，篆字与古文不同，颇为怪异。李
阳冰见而寝处其下，数日不能去。验其文，是唐初不
载书者姓名。碑上有‘碧落’二字，人谓之碧落碑《宣和书谱》：“吴通元善书，于行草尤长。当时名臣碑刻，
得其书夸以为荣，至于文槁，断幅残纸，人争传之。”
《唐书李华传》：“华擢检校吏部员外郎，去官，客隐山阳，
天下士”大夫家传墓版及州县碑颂，时时赍金帛往
请。

《旧唐书李华传》：“华尝为鲁山令。《元德秀墓碑》，颜真卿
书，李阳冰篆额，后人争模写之，号为四绝碑。”

《郭子仪传》：“子仪上表，进肃宗所赐前后诏敕曰：臣受
恩塞下，制敌行间，东西十年，前后百战。自灵武、河北、
河南、彭原、鄜坊、河东、凤翔、两京、绛州，臣所经行。赐手
诏敕书凡二十卷。”

《马燧传》：“燧还太原，德宗赐燧宸扆台衡二铭。燧至太
原，乃勒二铭于起义堂西偏，帝为题额。”

《唐书李晟传》：“晟露布至梁，自请迎扈，不许。帝至，晟以
戎服见三桥，帝纪其功，自文于碑，敕皇太子书，立于
东渭桥，以示后世，又令太子录副以赐。他日，晟与马
燧见延英，帝嘉其勋，诏有司各图其象于旧臣之次，
命皇太子书其文以赐晟，晟刻石于门。”

《旧唐书柳公权传》：公权初学王书，遍阅近代笔法，体
势劲媚，自成一家。当时公卿大臣家碑版，不得公权
手笔者，以为不孝。外裔入贡，皆别署货贝曰：“此购柳
书。”上都西明寺《金刚经碑》，备有锺、王、欧、虞、褚、陆之体，
尤为得意。

《李德裕传》：“德裕于东都伊阙南，置平泉别墅，清流翠
篠，树石幽奇。初未仕时，讲学其中。及从官藩服，出将
入相，三十年不复重游，而题寄歌诗，皆铭之于石。”今
有《花木记》《歌诗篇录》二石存焉。

《卢氏杂说》：李德裕作相日，人有献书帖，德裕得之执
翫，颇爱其书。卢弘宣时为度支郎中，有善书名，召至，
出所获者书帖令观之。弘宣持帖久之不对。德裕曰：
“何如？”弘宣有恐悚状曰：“是某顷年所临小王帖。”太尉
弥重之。

《唐书李靖传》：“靖五代孙彦芳，太和中为凤翔司录参
军。家故藏高祖、太宗赐靖诏书数函上之。文宗爱之
不废，手敕模诏本，还赐彦芳。”

《宣室志》：太和四年，刘遵古节度东蜀军。蜀人有冨蓄
群书，刘尝假其数百篇，得《周易正义》一轴，笔势奇妙，
字体峭古。其卷末云：“上元二年，因读《周易》，著此《正义》，
道士李德初题。”

《文献通考》：“唐六译《金刚经》，弘农杨翱集。太和中，中贵
人杨承和集。右军书，刻之兴唐寺。”

《癸辛杂识》：“阅古泉谼旁，有开成元年六月南岳道士
邢令开、钱塘县令钱华题名，道士诸葛鉴元书镌之
石上。”

《贵耳集》：真定大历寺有藏殿，虽小而精巧，藏经皆唐
宫人所书，经尾题名氏，极可观。佛龛上有一匣，开钥
有古锦，俨然有开元赐藏经敕书，及会昌以前赐免
拆殿敕书。有涂金匣藏心经一卷，字体尤婉丽。其后
题曰：“善女人杨氏为大唐皇帝李三郎书。”寺僧珍宝
之。

《书断》：王羲之《借船帖》，书之尤工者也。故山北卢匡宝
惜有年，卢公致书借之不得，云：“只可就看，未尝借人
也。”卢除潞州旌节，在途才数程，忽有人将书帖就卢
求售，阅之乃《借船帖》也。惊异问之，云：“卢家郎君要钱
遣卖耳。”卢叹异移时，不问其价，还之。后不知落于何
人。京师书侩孙盈者，名甚著，盈父曰仲容，亦鉴书画，
精于品目，豪家所宝，多经其手，真伪无所逃焉。公《借
船帖》是孙盈所蓄，人以厚价求之不果。卢公时其急
切减而赈之，日久满百千方得。卢公，韩太冲外孙也，
故书画之尤者，多阅而识焉。

《研北杂志》：“嘉兴天圣寺有唐宣宗真迹。”

《宣和书谱》：“崔龟从，字元吉。以贤良方正拔萃，三中其
科，天下翕然，以师匠尊之。故当时片文遗帖，为世所
宝。今宛陵行书帖乃其一耳。”

《妆楼记》：“刘秦妹，善临写右军《兰亭》及《西安帖》，足夺真
迹。秦亦当时翰林书人也。”

《云仙杂记》：“有人收得虞永兴与圆机书一纸，剪开字
字卖之，矾卿一字得麻一斗，鹤口一字得铜砚一枚，
房村一字得芋千头，随人好之浅深。”

马令《南唐书郑元素传》：“元素，温韬之甥也。自言韬发
昭陵，从埏道下，见宫室制度闳丽，不异人间。中为正
寝，东西厢列石床。石床上石函中有铁匣，悉藏前世
图锺、王墨迹，纸墨如新，韬悉取之。”

《十国春秋》：“王宗寿能文，与能仁院僧卯书札二十馀
帙，墨迹多贮冲妙观中。”

谢肇《浙滇录》：“杜光庭寓滇，尝书蒙国大诏碑，精妙有
法。”

《宋太宗实录》：“帝留心字学，先是下诏求前贤墨迹，有
以锺繇书《急就章》为献，字多蹖驳。上亲草书一本，藏
于秘阁，仍刻石分赐近臣。”

《宋史李至传》：“至进秩吏部，会建秘阁，命兼秘书监。上尝临幸秘阁，出草书千文为赐至勒石。上曰：‘千文乃
梁武得破碑锺繇书，命周兴嗣次韵而成，理无足取。
若有资于教化，莫孝经若也’。”乃书以赐至。

《吴越世家》：钱惟治善草隶，尤好二王书，家藏书帖图
书甚众。太宗谓近臣曰：“钱俶儿侄多工草书。”因命翰
林书学贺丕显诣其第，遍取视之，曰：“诸钱皆效浙僧
亚栖之迹，故笔力软弱，独惟治为工耳。”尝以锺繇、王
羲之、唐元宗墨迹凡七轴为献，优诏褒答。

忠献王佐之长子昱为秘书监判尚书都省时新葺
省署昱撰记奏御。又尝以锺王墨迹八卷为献有诏
褒美。

《玉海》：“太平兴国三年正月丁酉，潭州辇送唐元宗所
书道林寺王乔观二碑。”

淳化二年十一月戊午，苏易简上言，“愿以上所赐诗
刻石。”上为真、草行三体书各一本，命待诏吴文赏模
勒刻石，以赐易简，仍以百本分赐近臣。

至道元年六月戊戌，上《草书经史故事》三十纸，诏翰
林侍读吕文仲一一读之。因刻石，以数百本并秘阁
官吏姓名，付内侍裴愈，令于江东名山福地、道宫、佛
庙各藏三五本。或“高逸不仕、纯朴有行、好古博雅、为
州里所称者，分以赐之。”

至道三年六月乙未，真宗诏以先帝御书墨迹赐天
下名山胜境。

《长编》太清楼藏太宗御制及墨迹石本，九百三十四
卷轴。

《宋史陈尧叟传》：“尧叟解褐光禄寺丞。大中祥符初，东
封，以尧叟善草隶，诏写途中御制歌诗刻石。”

《宋湜传》：“湜好学，美文词，笔法遒媚，书帖之出，人多传
效。”

《玉海》：祥符五年十一月丙辰，内出《新编太宗皇帝御
集》及御书法帖凡十五部，总三百三十六卷，示辅臣。
上曰：“太宗学由天纵，属思援翰，必极精妙。”王旦曰：“以
文章化人成俗，由太宗始也。三代以来，笔札无体，锺、
王之法几绝。太宗留意翰墨，断行片简，传之于外，则
争求之。自是学者书体丕变，圣教之至也。”上曰：“太宗
所用笔，亦与人间不同。”顾向敏中、丁谓曰：“卿等未尝
见。”咸再拜陈乞。翌日，命赐之，人一双。

《大名府志》：“真宗幸大名，题诗宫壁数十篇，字可大如
斗，遒健有法。”

《渑水燕谈录》：“仁宗天纵多能，尤精书学，凡宫殿门观，
多帝飞白题榜，勋贤神道，率赐篆螭首。王曾之碑曰
‘旌贤’，寇准曰‘旌忠’，李迪曰‘遗直’，晏殊曰‘旧学’，丁度曰
‘崇儒’，王旦曰‘全德元老’，文彦博父均曰‘教忠积庆’，李
用和曰‘亲贤’，范仲淹曰‘褒贤’，曹利用曰‘旌功’，吕夷简
曰‘怀忠’，张士逊曰‘旧德’，狄青曰‘旌忠元勋’，其馀不可”
悉记。或云初王子融守河中，模唐明皇题裴耀卿碑
额献之仁宗，乃赐《文正碑》曰《旌贤大臣。碑额》赐篆，盖
始于此。

《玉海》：“天圣五年十一月，上亲篆《慈孝寺碑》，夏竦撰文，
宋绶书。”

《竹坡诗话》：晁以道家有宋子京《书杜少陵诗》一卷。
《渑水燕谈录》：“庆历中，滕子京谪守巴陵，治最为天下
第一，致成增城岳阳，属范文正公为记，苏子美书石，
邵𫗧篆额，亦皆一时精笔，世谓之四绝云。”

庆历中，洪州江岸崩，得谢朓撰并书“《宋海陵王墓铭》
石。”朓文固奇，而书亦有法，类锺繇书。石入沈括家十
馀年，后为夏元昭匿之，不知所在。

《梦溪笔谈》：“庆历中，在金陵，有农人以方石镇肉，视之
若有镌刻，取石洗濯，乃《海陵墓志》，谢朓撰并书，字画
如锺繇。”

唐韩偓有手写诗百馀篇，在其四世孙奕处，字淳劲
可爱。庆历中，奕诣阙献之，又见偓《送𧦬光上人》诗，亦
墨迹也，与此无异。

《集古录》：周穆王刻石曰：“吉日癸巳，在今赞皇坛山上。”
字画奇古。庆历中，宋尚书祁在镇阳，遣人于坛山模
此字，而赵州守将，武臣也，遽命工凿山，取其字，龛于
州廨之壁。闻者为之嗟惜。

《书史会要》：“释希白字宝月，号慧照大师，长沙人。庆历
中，尝以《淳化阁帖》模刻于潭之郡斋。”

《王氏谈录》：“公素不习隶书，初但微作八分，皇祐中受
诏书《献穆公主碑》，李氏求以古隶写之，于是始作隶
书。”

公所书石隶字：则“《献穆大长公主碑》《曹襄悼碑》《范文
正碑》《晏元献碑》《伊先生隔山庵记》、正字，则《张少监墓
志》”、“《濠州四望亭诗》《庄生台诗》《宋宣献诗》书额、濠州四
望亭”、“南京御史台、读易堂、襄州岘山亭、临芳亭、华严
寺、羊太傅庙、西京教忠积庆寺、东都李氏闲燕堂、来
惊堂、连亭、箖箊亭、刘氏芸华堂。”

《冷斋夜话》：范文正公镇鄱阳，有书生献诗甚工，文正
礼之。书生自言：天下之至寒饿者，无在某右。时盛行
欧阳率更书《荐福寺碑》，墨本直千钱。文正为具纸墨打千本，使售于京师。纸墨已具，一夕雷击碎其碑。故
时人为之语曰：“有客打碑来荐福，无人骑鹤上扬州。”
东坡作《穷措大》诗曰：“一夕雷轰荐福碑。”

《宣和书谱》：“章友直字伯益，闽人。工玉箸字学。嘉祐中，
与杨南仲篆石经于国子监，当时称之。太常少卿元
居中出领宿州，素喜其书，摹诸石以广其传。”

《宋史蔡襄传》：襄工于书，为当时第一，仁宗尤爱之，制
《元舅陇西王碑》文命书之。及令书温成后父碑，则曰
“此待诏职耳，不奉诏。”

《容台集》：蔡忠惠公书《昼锦堂记》，每一字书数字，择其
合作者存之，名为“百衲碑。”

《书史会要》：“刘泽，闽人，善大字，尝书‘万安桥’三字在海
石上，径三尺许，有集尾存筋之法。”时蔡襄造桥，不自
书，泽书之。

葛蕴，字叔忱，长于诗，善书。或以淡墨尘纸戏为之，假
古人之名，闻者以传，而人莫能辨也。

《武功县志》：“王顺为武功令，县故有姚武功书刻，久且
蚀矣，乃更以五体书刻而识之。”

《侯鲭录》：鲁直戏东坡曰：“昔王右军字为‘换鹅字。韩宗
儒性饕餮，每得公一帖于殿帅姚麟，许换羊肉十数
斤，可名二丈书’，为‘换羊书矣’。”坡大笑。一日公在翰苑，
以圣节制撰纷冗，宗儒日作数简以图报书，使人立
庭下督索甚急。公笑谓曰：“传语本官，今日断屠。”
《定州志略》：苏过楷书石刻，在定州天宁寺壁，书法古
劲，有父风。

《玉照新志》：“石才叔苍舒，雍人也。与山谷游从，尤妙笔
札，家蓄图书甚富。文潞公帅长安，从其借所藏褚遂
良《圣教序》墨迹一观，潞公爱翫不已，因令子弟临一
本。休日宴僚属，出二本令坐客别之，客盛称公者为
真，反以才叔所收为伪。才叔不出一语以辨，笑启潞
公云：‘今日方知苍舒孤寒’。潞公大哂，坐客赧然。”
《补笔谈》：“李学士衡，世多藏书，有一晋人墨迹，在其子
绪处。长安石从事尝从李君借去，窃摹一本以献文
潞公以为真迹。一日潞公会客出书画，而李在坐，一
见此帖，惊曰：‘此帖乃吾家物，何忽至此’？急令人归取
验之，乃知潞公所收乃摹本，李方知为石君所传，具
以白潞公。而坐客后进皆言潞公所收乃”真迹，而以
李所收为摹本。李乃叹曰：“彼众我寡，岂可复伸，今日
方知身孤寒”

《长兴县志》：“刘焘善书，笔势遒劲，黄庭坚曰：‘江左又生
一羊欣矣’。在馆中，召修《阁帖》十卷，有遗文五十卷，号
《见南山集》。”

《续法帖跋》：“元祐五年四月十三日，秘书省以秘阁所
藏墨迹未经太祖宗庙纂刻者刊于后，有旨从之。”至
建中靖国元年四月二十三日，出内藏缗钱十五万
趣其工，以八月旦日毕，釐为十卷上之。

《石林燕语》：“米芾诙谲好奇，在真州，尝谒蔡太保攸于
舟中，攸出所藏《王右军帖》示之，芾惊叹，求以他画换
易，攸意以为难。芾曰：‘公若不见从，某不复生，即投此
江死矣’。因大呼据船舷欲坠，攸遽与之。”

《宣和书谱》：“米芾善书，寸纸数字，人争售之，以为珍玩。
请求碑榜，户外之屦常满。家藏古帖甚富，名其所藏
为‘宝晋斋好事之流，出其所有奇字，以求跋语，增重
其书。而芾或喜之，即作古纸临仿，与真者无辨’。”
《吴中人物志》：“吕彦直，苏州裱匠之子，在三馆为胥驸
马王诜留门下，使双钩书帖。尝摹《黄庭》一卷，上用所
刻勾”《德元图书》。

《侯鲭录》：“曾阜为蕲州黄梅令，县有峰顶寺，去城百馀
里，在乱山群峰间，人迹所不到。阜按田偶至其上，梁
间小榜乃李白所题诗，其字亦豪放可爱。”

《书史会要》：“马盻，徐州营妓也，性惠丽。苏轼守徐日，甚
喜之。能学轼书，得其髣髴。轼尝书《黄楼赋》未毕，盻窃
效书‘山川开合’四字，轼见之大笑，略为润色，不复易
之。今碑四字，乃盻笔也。”

《广西通志》：“何旦，宜州人。尝为海南都巡检使，与苏轼
游，多得其笔迹。还家亡所有，亲故或嘲其贫，旦出所
藏轼书示之曰：‘此海外奇珍也’。人高其识。”

《宋史黄伯思传》：“伯思好古文奇字，洛下公卿家商、周、
秦、汉彝器款识，研究字画体制，悉能辨止是非，道其
本末，遂以古文名家。初，淳化中，博求古法书，命待诏
王著《续正法帖》。伯思病其乖伪庞杂，考引载籍，咸有
依据，作《刊误》二卷。”

《王安中传》：“安中历尚书右丞。徽宗尝宴睿谟殿，命安
中赋诗百韵以纪其事。诗成，令大书于屏，凡侍臣皆
以副本赐之。有《初寮集》七十六卷传于世。”

《蔡京传》：“京拜尚书左丞右仆射，时元祐群臣贬窜死
徙略尽，京犹未惬意，命等其罪状，首以司马光，目曰
‘奸党，刻石文德殿门。又自书为大碑，遍颁郡国’。”
《大观帖总释》：“徽宗视《淳化帖》板已皴裂，而王著一时
标题多误，临摹或失真，诏出墨迹，更定汇次，订其笔
意，仍俾蔡京书签及卷首，刻石太清楼下《邵氏闻见录》：“长安百姓常安民，以镌字为业，多收隋
唐铭志墨本，亦能篆。崇宁初，蔡京、蔡卞为元祐党籍，
刻石文德殿门，又立于天下州治厅事，召安民刊字。
安民辞曰：‘乞不刻安民镌字于碑，恐后世并以为罪’。”
《书史会要》：刘次庄崇宁中为御史，有书名，工行草，卜
筑于淦水之滨，东山之麓，所谓戏鱼堂是也。临摹古
帖，最得其真。凡草圣不可读者，以小楷译之。

《春渚纪闻》：“定武兰亭叙石刻，世称善本。自石晋之乱，
契丹自中原辇载宝货图书而北，至真定。德光死，汉
兵起太原，遂弃此石于中山。庆历中，土人李学究者
得之，不以示人。韩忠献之守定武也，李生始以墨本
献，公坚索之，生乃瘗之地中，别刻本呈公。李死，其子
乃出石散模售人，每本须钱一千，好事者争取之。其
后李氏子负官缗无从取偿，宋景文公时为定帅，乃
以公帑金代输，而取石匣藏库中，非贵游交旧不可
得也。熙宁中，薛师正出牧，其子绍彭又刻副本易之
以归长安。大观间，诏取其石，龛置宣和殿，世人不得
见也。丙午，金寇犯顺与，岐阳石鼓复载而北，今不知
所在也。”此语见于《续仲永所藏定武兰亭》，后康伯所
跋也。

《老学庵笔记》：“北都有《魏博节度使田绪遗爱碑》，张弘
靖书，《何进滔德政碑》，柳公权书，皆石刻之杰也。政和
中，梁左丞子美为尹，皆毁之，以其石刻新颁《五礼新
仪》。”

《癸辛杂识》：“徽宗定鼎碑，瘦金书。”旧皇城内民家因筑
墙掘地取土，忽见碑石穹甚，其上双龙龟趺昂首，甚
精工，即瘦金碑也。四方闻之，皆捐金求取，其家遂专
其利。蔡京篆额，“政和定鼎之碑。”

《毘陵志》：“吕天策善诗，尤精于书，能兼数体。有石刻十
卷藏于家。政和间，被诏不就，人号曰‘吕诏君’。”

《懒真子》：长安慈恩寺塔有唐新进士题名，虽妍媸不
同，然皆高古有法度。宣和初，本路漕柳瑊集而刻之
石，亦为奇玩。

《玉海》：宣和四年三月五日。秘省上亲出《建隆真迹
诗帖》数幅，于是群臣始识艺祖书。

《墨庄漫录》：“宣和间，蔡宝臣致君，收南唐后主书数轴
来京师以献，蔡絛约之。其一乃王师攻金陵城垂破
时，仓皇中作一疏祷于释氏，愿兵退之后，许造佛像
若干身，菩萨若干身，斋僧若干万员，建殿宇若干所。
其数皆甚多，字画潦草，然皆遒劲可爱，盖危窘急中
所书也。”又有看经发愿文，自称“莲峰居士李煜。”又有
长短句，《临江仙》云：“樱桃结子，春光归尽，蝶翻金粉双
飞。子规啼月小楼西。钩罗幕，惆怅卷金泥。门巷寂寥
人去后，望残烟草低迷。”而无尾句。刘延仲为补之云：
“何时重听玉骢嘶。扑帘飞絮，依约梦回时。”

《西溪丛语》：宣和贵人家有《写唐会要》一轴，系第七卷，
后题“行官杨小瑛书”，字画颇佳。其议山陵疏中称虞
世南者，至再上疏，则不称姓，止云世南。

《书史会要》：“杨无咎书学率更，小变其体。江西碑碣多
无咎书小字，尤精劲可爱。尝自题所藏《邕禅师塔铭》
后云：‘予于率更为入室上足’。”

《却扫编》：东坡既南窜，议者复请悉除其所为之文，诏
从之。于是士大夫家所藏既莫敢出，而吏畏祸，所在
石刻多见毁。徐州黄楼，东坡所作，而子由为之赋，坡
自书。时为守者独不忍毁，但投其石城濠中，而易楼
名“观风。”宣和末年，禁稍弛，而一时贵游以蓄东坡之
文相尚鬻者大见售，故工人稍稍就濠中摹此刻。有
苗仲先者适为守，因命出之，日夜摹印。既得数千本，
忽语僚属曰：“苏氏之学，法禁尚在，此石奈何独存？立
碎之。”人闻石毁，墨本之价益增。仲先秩满，携至京师，
尽鬻之，所获不赀。

《墨庄漫录》：“嘉州《凌云寺大像记》，韦皋文，张绰书。其碑
甚丰，字画雄伟，顷于潘义荣处见之。”

《清波杂志》：“东坡在海外，语其子过曰：‘我决不为海外
人，近日颇觉有还中州气象。乃涤砚焚香，写平生所
作八赋，当不脱误一字以卜之。写毕，大喜曰：‘吾归无
疑矣’’。”后数日，廉州之命至，八赋墨迹初归梁师成，后
入禁中。煇在建康，于老尼处得东坡元祐间绫帕子
上所书《薄命佳人》诗，末两句全用草圣，笔势尤超逸。
尼时年八十馀矣。又于吕公经甫少卿家见所书《伤
春词》，虞部文甫，少卿父也。二墨迹屡经兵火而尚存，
诚宜珍秘。吕乃申公之后。